VGI เปลี่ยนสถานะ MACO จากบ.ย่อยสู่บ.ร่วม หลังถือหุ้นเหลือ 26.55%
VGI เปลี่ยนสถานะ MACO จากบ.ย่อยสู่บ.ร่วม หลังถือหุ้นเหลือ 26.55%
31 ม.ค. 2563

บริษัท วีจีไอ จำกัด (มหาชน) หรือ VGI เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่ บริษัท มาสเตอร์ แอด จำกัด (มหาชน) หรือ MACO ได้แจ้งต่อตลาดฯเมื่อวันที่ 30 ม.ค.2563 ว่าได้ดำเนินการออกและเสนอขายหุ้นสามัญเพิ่มทุนจำนวน 1,080,000,000 หุ้น มูลค่าที่ตราไว้หุ้นละ 0.10 บาท คิดเป็นสัดส่วน 19.96% ของจำนวนหุ้นที่จำหน่ายได้แล้วทั้งหมดของ MACO ให้แก่ บริษัท แพลน บี มีเดีย จำกัด (มหาชน) หรือ PLANB ซึ่งเป็นการออกและเสนอขายหุ้นต่อบุคคลในวงจำกัด เสร็จสมบูรณ์แล้ว และมีการเปลี่ยนแปลงกรรมการของ MACO นั้น
อนึ่ง การทำธุรกรรมดังกล่าว ส่งผลให้สัดส่วนการถือหุ้นของบริษัทฯใน MACO ลดลงจากเดิม 33.17% เหลือ 26.55% ของหุ้นที่มีสิทธิออกเสียงทั้งหมดของ MACO และมีตัวแทนของบริษัทฯดำรงตำแหน่งกรรมการใน MACO ลดลงจากเดิม 5 ท่าน (จากทั้งหมด 9 ท่าน) เหลือจำนวน 2 ท่าน (จากทั้งหมด 7 ท่าน) กล่าวคือ นายชัยสิทธิ์ ภูวภิรมย์ขวัญ และนายซิว โก ชวน จึงทำให้บริษัทฯ ไม่มีอำนาจควบคุมกิจการของ MACO อีกต่อไป อันเป็นผลให้ MACO เปลี่ยนสถานะจากการเป็น “บริษัทย่อย” เป็น “บริษัทร่วม” ของบริษัทฯ